钦定古今图书集成/明伦汇编/人事典/第021卷 > 白虎通 > 《肠》唐·李商隐
## 钦定古今图书集成/明伦汇编/人事典/第021卷 > 白虎通 > 《肠》唐·李商隐

有怀非惜恨，不奈寸肠何。即席回弥久，前时断固多。
热应翻急烧，冷欲彻微波。隔树澌澌雨，通池点点荷。
倦程山向背，望国阙嵯峨。故念飞书及，新懽借梦过。
染筠休伴泪，绕雪莫追歌。拟问阳台事，年深楚语讹

《史记·殷本纪》：“纣淫乱不止，比干强谏。纣怒曰：‘吾闻圣
人心有七窍。剖比干，观其心’。”

贾谊《新书连语》篇：“纣与武王战斗而死，弃之玉门之
外。民之观者皆进蹴之，蹈其腹，蹶其肾，践其肺，履其
肝。周武王乃使人帷而守之，民褰帷而入，提石之者
犹未止。”

《左传庄公四年》：楚武王伐随，将齐，入告夫人邓曼曰：
“余心荡。”邓曼叹曰：“王禄尽矣。盈而荡，天之道也。先君
其知之矣。故临武事，将发大命而荡王心焉。若师徒
无亏，王薨于行，国之福也。”王遂行，卒于樠木之下。
《吕氏春秋忠廉篇》：“卫懿公有臣曰弘演，有所于，使翟
人攻卫及懿公于荥泽，杀之，尽食其肉，独舍其肝。弘
演”至，报使于肝。呼天而啼，尽哀而止。曰：“臣请为襮。”因
自杀。先出其腹。实内懿公之肝。

《史记·吴世家》：“季札初使北，过徐君。徐君好季札剑，口
弗敢言。季札心知之，为使上国未献。还至徐，徐君已
死，于是乃解其宝剑，系之徐君冢树而去。从者曰：‘徐
君已死，尚谁予乎’？季子曰：‘不然。始吾心已许之，岂以
死倍吾心哉’！”

《吴越春秋》：“专诸剌王僚，贯脾达背。”

《独异志》：“越王勾践为吴所败于会稽，将以勉励于众，
常施一器，悬胆于门，出入尝之，令士卒不忘其苦。”
《庄子天运篇》：“西施病心而矉其里，其里之丑人见而
美之，归亦捧心而矉其里。”

《左传》：昭公二十一年春，天王将铸无射，泠州鸠曰：“王
其以心疾死乎？夫乐，天子之职也。夫音，乐之舆也，而
钟，音之器也。天子省风以作乐，器以锺之，舆以行之。
小者不窕，大者不槬，则和于物。物和则嘉成。故和声
入于耳而藏于心。心亿则乐，窕则不咸，槬则不容，心
是以感，感实生疾。今钟槬矣，王心弗堪，其能久乎？”二
十二年夏四月，王有心疾，崩于《荣锜》氏。

定公四年，吴入郢，楚子奔随。王割子期之心以与随
人盟。按《注》当心前割，取血以盟，示其至心。

《晋语》：范宣子与龢大夫争田，久而无成。宣子欲攻之，
问于伯华。伯华曰：“吾子之心有出焉，可征讯也。”
《晏子杂上》篇：崔杼弑庄公而立景公，诸大夫敢不盟
者，戟钩其颈，剑承其心，令自盟曰：“不与崔庆而与公
室者，受其不祥。”晏子仰天叹曰：“崔子为无道而弑其
君，不与公室而与崔庆者，受此不祥。”崔杼谓晏子曰：
“子变子言，则齐国吾与子共之；子不变子言，则戟既
在颈，剑既在心，维子图之。”晏子曰：“劫吾以刃，而失其
志，非勇也；回吾以利，而悖其君，非义也；婴不革矣。”
《问下篇》梁丘据问晏子曰：“子事三君，君不同心，而子
俱顺焉，仁人固多心乎？”晏子对曰：“一心可以事百君，
百心不可以事一君。”仲尼闻之曰：“‘小子识之’。晏子以
一心事百君者也。”

《谏上篇》。景公畋于署梁，十有八日而不返。《晏子》自国
往见，公曰：“夫子何为遽国家无有故乎？”对曰：“国人皆
以君安野而不安国，好兽而恶民，毋乃不可乎？”公曰：
“吾为夫妇狱讼之不正乎？则泰士子牛存矣；为社稷
宗庙之不享乎？则泰祝子游存矣；为诸侯宾客莫之
应乎？则行人子羽存矣；为田野之不辟、仓廪之不实
乎，则申田存矣；为国家之有馀，不足聘乎，则吾子存
矣。寡人之有五子，犹心之有四肢；心有四肢，故心得
佚焉。”《晏子》曰：“婴闻之，与君言异。若乃心之有四肢，而
心得佚焉，可得令四肢无心，十有八日，不亦久乎？”公
于是罢田而归。

《战国策》：豫让报智氏之仇，乃变姓名为刑人，入宫涂
厕，欲以刺襄子。襄子如厕，心动，执问涂者，则豫让也。
《庄子盗跖篇》：“孔子往见盗跖，盗跖乃方休卒徒太山
之阳，脍人肝而𫗦之。”

《寓言篇》：曾子再仕而心再化，曰：“吾及亲仕，三釜而心
乐；后仕三千锺，不洎吾心悲。”

《史记扁鹊传》：“扁鹊者，少时为人舍长，舍客长桑君过，
扁鹊谨遇之。长桑君出其怀中药予扁鹊，扁鹊饮药
三十日，视见垣一方人，以此视病，尽见五藏症结。”
《列子殷汤篇》：“鲁公扈、赵齐婴二人有疾，同请扁鹊求
治。扁鹊治之，既同愈，谓公扈齐婴曰：‘汝曩之所疾，自
外而干府藏者，固药石之所已。今有偕生之疾，与体
偕长，今为汝攻之何如’？”二人曰：“愿先闻其验。”扁鹊谓
公扈曰：“汝志强而气弱，故足于谋而寡于断，齐婴志
弱而气强，故少于虑而伤于专，若换汝之心，则均于
善矣。”扁鹊遂饮二人毒酒，迷死三日，剖胸探心，易而
置之，投以神药。既悟如初，二人辞归。于是公扈反齐
婴之室，而有其妻子。妻子弗识。齐婴亦反公扈之室，
有其妻子。妻子亦弗识二室，因相与讼，求辨于扁鹊。
扁鹊辨其所由，讼乃已。

《列子仲尼篇》：“龙叔谓文摰曰：‘吾有疾，子能巳乎’？文摰
乃命龙叔背明而立，文摰自后向明而望之。既而曰：
‘嘻！吾见子之心矣，方寸之地虚矣，几圣人也。子心六孔流通，一孔不达，今以圣智为疾者，或由此乎’？”
《史记聂政传》：“政刺韩相侠累，因自皮面抉眼，自屠出
肠，遂以死。”

《西京杂记》：“高祖初入咸阳宫，周行库府，金玉珍宝不
可胜言。其尤惊异者，有方镜，广四尺，高五尺九寸，表
里有明。人以手扪心而来，则见肠胃五脏，历然无碍。
人有疾病在内，则掩心而照之，即知病之所在。女子
有邪心则胆张心动，秦始皇常以照宫人，胆张心动
者则杀之。”

《汉书张耳传》：“上从东垣过赵贯高等乃壁人、柏人要
之置厕上欲宿，心动问曰：‘县名为何’？曰：‘柏人。柏人者，
迫于人，不宿而去’。”

《郑崇传》：尚书令赵昌佞谄，素害崇，知其见疏，因奏崇
与宗族通，疑有奸，请治。上责崇曰：“君门如市，何以欲
禁切主上？”崇对曰：“臣门如市，臣心如水。”

《东观汉记》：“许辅，平原人，为县门下小吏。县令刘雄为
贼所攻，欲以矛刺雄，辅前叩头，以身代雄。贼等遂戟
刺辅，贯心洞背即死。东郡太守捕得贼，具以状上，诏
书伤痛之。”

《异苑》：后汉郑元字康成，师马融，三载无闻。融鄙而遣
还。元过树阴假寝，梦一老父以刀开腹心，倾墨汁著
内曰：“子可以学矣。”于是寤而即返，遂精洞典籍。
《后汉书方术传注》：曹植《辨道论》曰：甘始者，老而有少
容。始语余：“车师之西国，儿生，劈背出脾，欲其食少而
怒行也。”

《拾遗记》：“孙坚母妊坚之时，梦肠出绕腰。”

《魏志武帝纪建安四年》：“袁绍既并公孙瓒，兼四州之
地，众十馀万，将进军攻许，诸将以为不可敌，公曰：‘吾
知绍志大而智小，色厉而胆薄，土地虽广，粮食虽丰，
适足以为吾奉也’。”

《乐进传》：“进字文谦，阳平卫国人也。容貌短小，以胆烈
从太祖为帐下吏。”

《程昱传》：袁绍在黎阳，将南渡时，昱有七百兵守鄄城。
太祖使人告昱，欲益二千兵。昱不肯曰：“‘袁绍拥十万
众，自以所向无前，今见昱兵少，必轻易不来攻’。太祖
从之，绍果不往。太祖谓贾诩曰：‘程昱之胆，过于贲、育’。”
《陈思王植传》注：《魏略》曰：“丁仪父冲，宿与太祖亲善，以
冲为司隶校尉。后数年，过诸将饮酒，美不能止，醉烂”
肠死。

《世说》：魏武常言：“人欲危己，己辄心动。”因语所亲小人
曰：“汝怀刀密来我侧，我必说心动，执汝使行刑，汝但
勿言其使，无他，当厚相报。”亲者信焉，遂斩之。左右以
为实，谋逆者挫气矣。

《蜀志先主传》：“刘琮闻曹公来征，遣使请降。先主在樊
闻之，率其众南行，诸葛亮与徐庶并从，为曹公所追，
获庶母。庶辞先主而指其心曰：‘本欲与将军共图王
霸之业者，以此方寸之地也。今已失老母，方寸乱矣，
无益于事，请从此别。遂诣曹公’。”

《赵云传注云别传》曰：曹公争汉中地，云轻骑出围，值
曹公扬兵大出，云驰马还营，公军追至围，云入营，大
开门，偃旗息鼓，公军疑云有伏兵，引去。云擂鼓震天，
惟以戎弩于后射公军。公军惊骇，自相蹂践，堕汉水
死者甚多。先主明旦自来，至云营围，视昨战处，曰：“子
龙一身都是胆也。”

《吴志朱然传》：“‘吕蒙病笃，孙权问曰，卿如不起，谁可代
者’？蒙对曰：朱然胆守有馀，愚以为可任。”蒙卒，权假然
节，镇江陵。然长不盈七尺，气候分明，内行修洁，其所
文采，唯施军器，馀皆质素，终日钦钦，常在战场，临急
胆定，尤过绝人。

《管辂别传》：辂年十五，琅琊太守单子春雅有才度，欲
见辂，辂造之。客百馀人，有能言之士。辂谓子春曰：“府
君名士，加有雄贵之姿，辂既年少，胆未坚刚，若欲相
观，惧失精神，先饮三升清酒，然后言。”子春大喜，酌三
升，独使饮之。于是辂与人人答对，言皆有馀。

《独异志》：“蜀将姜维既死，剖其腹，视其胆如斗大。”
《博物志》：“无䏿民居穴食土，无男女，死埋之。其心不朽，
百年还化为人。”细民国：“其肝不朽，百年而化为人。皆
穴居处。二国同类也。”

《晋书张华传》：赵王伦难作，诈称诏召华曰：“诏斩公。”华
曰：“臣先帝老臣，中心如丹，臣不爱死，惧王室之难，祸
不可测也。”

《阮咸传》：“咸任达不拘，与叔父籍为竹林之游。太原郭
奕，高爽有识量，少所推，见咸心醉，不觉叹焉。”

《顾和传》：“和字君孝，王导为扬州，辟从事。月旦当朝，未
入，停车外门，周𫖮遇之，和方择虱，夷然不动。𫖮既过，
顾，指和心曰：‘此中何所有’？和徐应曰：‘此中最是难测
地’。𫖮入谓导曰：‘卿州吏中有一令仆才’。导亦以为然。”
《西州后贤志》：谯登领阴平太守，以李特作乱，本郡没
寇。父为李雄巴西太守马晚所杀。登募巴蜀流士，得
二千人，斩晚食其肝。

《北凉录》：“马权兄为凉将綦毋诩所杀，权后杀诩，食其肝。”

《续晋阳秋》：“会稽太守谢琰拒孙恩，恩帐下都督张猛
于后斫马，琰堕地，遂杀之。高祖左里之捷，生禽猛，送
琰小子混，混刳肝生食之。”

《南史沈攸之传》：“攸之以不臣之心举兵，柳世隆屡破
之，无所归，乃自经死，或割其腹，心有五窍。”

《独异志》：“梁周兴嗣为散骑常侍，聪明多才思。武帝出
千言，无章句，令嗣次之，因成千字文。归而两目俱丧。
及死，开视之，心如掬燥泥。”

《南史侯景传》：“景虐于用刑，酷忍无道。东阳人李瞻起
兵，为贼所执，送诣建邺。景先出之市中，断其手足，刻
析心腹，破出肝肠。瞻正色整容，言笑自若，见其胆者，
乃如升焉。”

《颜氏家训教子》篇：“梁元帝时有一学士，聪敏有才，为
父所宠，失于教义。年登婚宦，暴慢日滋，竟以言语不
择，为周逖抽肠衅鼓。”

《陈书郑灼传》，“灼苦心热，若瓜时辄偃卧，以瓜镇心。”
《北魏书张赦提传》，“赦提为虎贲中郎，时京畿盗魁自
称豹子、虎子，并善弓马，遂领逃军及诸畜牧者，各为
部帅，于灵丘、雁门间聚为劫害。至乃刺人脐，引肠绕
树而共射之，以为戏笑。”

《北齐书王琳传》：“琳平侯景之勋，与杜龛俱为第一，恃
宠纵暴。王僧辨启请诛之，帝以下吏。而廷尉卿黄罗
汉、太府卿张载宣喻琳军，陆纳等军人莫肯受命，乃
执黄罗汉，杀张载。载性深刻，为帝所信，荆州疾之如
仇。故纳等因人之欲，抽肠系马脚，使绕而走，肠尽气
绝。”

《容斋三笔》：隋文帝以子秦孝王俊有疾，驰召名医许
智藏。俊梦亡妃崔氏泣曰：“本来相迎，如闻许智藏将
至，其人当必相苦，奈何？”明夜复梦曰：“吾得计矣，当入
灵府中以避之。”及智藏至，诊俊脉曰：“疾已入心，不可
救也。”

《大唐新语》：安金藏为太常工人，时睿宗为皇嗣，或有
诬告皇嗣潜有异谋者，则天令来俊臣按之。左右不
胜楚毒，皆欲自诬，唯金藏大呼，谓俊臣曰：“公既不信
金藏言，请剖心以明皇嗣不反。”则引佩刀自割，其五
藏皆出，流血被气，遂绝。则天闻，令舁入宫中，遣医
人却内。五藏以桑白皮缝合之，傅药，经宿乃苏。则天
临视，叹曰：“吾有子不能自明，不如汝之忠也。”即令停
推，睿宗由是乃免。

《唐书武懿宗传》：“神功元年，孙万荣败王孝杰兵，诏懿
宗为神兵道大总管讨之。后万荣死，懿宗抚循河北，
人有自贼中归者，一切抵死，先剔取胆，乃杀之。”
《云仙杂记》：“贵妃每宿酒初消，多苦肺热，凌晨傍花枝，
口吸花露润肺。”

贵妃素有肉体，苦热肺渴。每日含一玉鱼，藉其凉津
沃肺。

《求心录》：乾元初，会稽民有杨叟者，家以资产丰赡闻
于郡中。一日，叟将死，卧而呻吟，且仅数月。叟有子曰
宗，素以孝行称于里人。迨其父病，罄其产以求医术，
后得陈生者究其脉曰：“是翁之心病也。盖以财产既
多，其心为利所运，故心神已离去其身，非食生人心，
不可以补之，而天下生人之心，焉可致邪。如是则非
吾之所知也。”宗素既闻之，以为生人心莫可得之，独
修浮图氏法，庶可以佑其疾。即召僧转经，命工图铸
其像。已而自赍食，诣郡中佛寺饭僧。一日，因挈食去，
误入一山径中，见山中有石龛，龛有胡僧，貌甚老，既
枯瘠，衣褐毛缕成袈裟，露坐于磐石上。宗素以为异
人，即礼而问曰：“师何人也？独处穷谷，以人迹不到之
地为家，又无侍者，不惧山野之兽有害于师乎？不然，
是得释氏之术者邪？”僧曰：“吾本是袁氏，某祖居巴山，
其后子孙或在弋阳，散游诸山谷中，尽能世修祖业，
为林泉逸士，极得吟啸之趣。人有好为诗者，多称其
善吟啸，于是稍闻于天下。有孙氏，亦族也，则多游豪
贵之门，亦以善谈谑故，又以之游于市肆间，每一戏，
能使人获其利焉。独吾好浮图氏，不悦尘俗，栖心岩
谷中不动，而在此且有年矣。常慕育利王割截身体，
及委身投崖以饲饿虎，故吾啖橡栗，饮流泉，恨未有
虎狼噬吾，吾固甘之也。”宗素因告曰：“师真至人，能舍
其身而不顾，将以饲山兽，可谓义勇俱极矣。虽然，弟
子父有疾已数月，进药不瘳，某夙夜忧迫，计无所出。
有医者云：‘是心之病也，非食生人之心，固不可得而
愈矣。今师能弃身于豺虎，以救其馁，岂若舍命于人
以惠其生乎？愿师详之’。”僧曰：“诚如是，果吾之志也。檀
越为父而求吾，吾岂有不可之意？且吾以身委于野
兽，曷若惠人之生乎？然今日尚未良，愿致一饱而后
死也。”宗素且喜且谢，即以所挈食致于僧前，食之立
尽。乃曰：“吾既食矣，当礼四方之圣，然后奉教也。”于是
整其衣，出龛而礼。礼东方已毕，忽跃而腾，上一高树。
宗素以为神通变化，殆不可测。俄召宗素，厉声而问
曰：“檀越向者所求何也？”宗素曰：“愿得生人心，以疗父疾。”僧曰：“檀越所愿者，吾已许焉。今欲先设《金刚经》之
奥义，且欲闻乎？”宗素曰：“某素向浮图氏，今日获遇吾
师，安敢不听乎？”僧曰：“《金刚经》云：‘过去心不可得，见在
心不可得，未来心不可得。檀越若要取吾心，亦不可
得矣’。”言已，忽跳跃大呼，化为一猿而去。宗素惊异，惶
骇而归。

《唐书田布传》：布拜魏博节度使，牙将史宪诚摇乱军
众，布即为书谢帝，哭授其从事李石，讫，乃入至几筵，
引刀刺心曰：“上以谢君父，下以示三军。”言讫而绝。
《云仙杂记》：张籍取杜甫诗一帙，焚取灰烬，副以膏蜜，
频饮之，曰：“令吾肝肠从此顿易。”

《殷洪远》云：“周旦腹中有三斗烂肠。”

《谐噱录》：徐晦嗜酒，沈传师善食。杨复云：“徐家肺，沈家
脾，其安稳耶？”

《清异录》：晋祖时，寺宦者廖习之体质魁梧，食量宽博，
食物勇捷，有若豺虎。晋祖尝云：“卿腹中不是脾胃，乃
五百斤肉磨。”

《稽神录》：“陈寨者，泉州晋江巫也。善禁咒之术，为人治
疾多效者。澶州逆旅苏猛，其子病狂，人莫能疗，乃往
请陈。陈至，苏氏子见之，戟手大骂，寨曰：‘此疾入心’。”乃
增于堂中，戒人无得窃视。至夜，乃取苏氏子劈为两
片，悬堂之东壁，其心悬北檐下。寨方在堂中作法，所
悬之心遂为犬食，寨求之不得，惊惧，乃持刀宛转于
地，出门而去。主人弗知，谓其作法耳。食顷，乃持心而
入，内于病者之腹，被发连叱，其腹遂合。苏氏子既寤，
但连呼“递铺”，“递铺”家人莫之测。乃其日，去家十里，有
驿吏手持官文书，死于道傍。初，南中驿路二十里至
一递铺，吏持符牒以次传授。欲近前铺辄连呼以警
之，乃寨取驿吏之心，而活苏氏，苏遂愈如故。

《宋史孝义吕昇传》：“昇父权失明，剖腹探肝，以救父疾。
父复能视，而昇不死。”

《春渚纪闻》：钱塘净慈寺古道者，主供侍病僧寮。一日，
病僧有告之曰：“我病少愈，念少凫血为味，汝能为我
密致之，幸甚。”至暮夜，袖血饷僧，食之甚美。一二日，复
多以金付之，再有所须。同寮僧雏窥道者于隙处，披
其胸，取漆盂，以利刃刺心血覆盂其上，解衣带缠绕。
久之开视，盂中血凝矣。即以葱酰依前法制之，以进
“病僧。”僧雏大骇，出以所见语其徒，且告病僧。皆大惊
异。

《艾子杂说》：艾子好饮，少醒日，门生相与谋曰：“此不可
以谏止，唯以险事怵之，宜可诫。”一日大饮而哕，门人
密抽彘肠致哕中，持以示曰：“凡人具五脏方能活，今
公因饮而出一脏，止四脏矣，何以生耶？”艾子熟视而
笑曰：“唐三藏犹可活，况有四耶？”

《元史伯颜传》：至正十八年，河南贼蔓延河北，伯颜与
贼遇。贼知伯颜名士，生劫之，诱以富贵。伯颜骂不屈，
引领受刃。既死，人或剖其腹，见其心数孔，曰：“古称圣
人心有七窍，此非贤士乎？”乃纳心其腹中，覆墙而揜
之。

《真腊风土记》：“前此于八月内取胆，盖占城王每年索
人胆一瓮万千馀枚，遇夜则多方令人于城中及村
落去处，遇有夜行者，以绳兜住其头，用小刀于右胁
下取去其胆，俟数足以馈。占城王独不取唐人之胆，
盖因一年取唐人一胆杂于其中，遂致瓮中之胆俱
臭腐而不可用故也。近年已除取胆之事，另置取胆”
官属，居北门之里。

《翦胜野》闻伪周主张士诚据有江东时，姑苏市井中
童谣曰：“张王做事业，只凭黄蔡叶，一夜西风来，干鳖。”
后国事既去，太祖取其臣黄、蔡、叶三人者，刳其肠而
悬之，至成枯腊。盖三人皆元戚机臣，其残膏积侈，败
国丧家，帝特恶焉，故极于此典。

《圣君初政记》：皇祖始造钞不就，一夕梦神告，当用秀
才心肝为之寤，思之不得，高后曰：“士子苦心文业，其
文课即心肝也。”祖喜曰：“得之矣。”因命取太学积课簿
捣而为之，果成。

《殉身录》：濮真，凤阳人。国初征高丽被执，王爱其骁勇，
欲降之，不屈，加以刃，真厉声曰：“尔灭吾，尔亦不日灭
矣。”遂剖心以示之。

《瀛涯胜览》：占城国王当贺日，以人胆汁沐浴，将领献
人胆为礼。

《香案牍》：“姜伯贞值史伯真命立日中背后观之，其心
不正，因教之服石脑。”

《易经系辞》：“二人同心，其利断金。”

《说卦》十一：“坎，其于人也，为心病。”按：《正义》：“为心病，忧其
险难，故心病也。”《大全》郑氏曰：“火藏在心，坎水胜之，故
为心病。”

《书经盘庚》：“今予其敷心腹肾肠，历告尔百姓于朕志。”
《泰誓》：“受有臣亿万，惟亿万心，予有臣三千，惟一心。”
《酒诰》：“诞惟厥纵淫泆于非彝，用燕丧威仪，民罔不衋
伤心《诗经邶风柏舟章》：“我心匪石，不可转也；我心匪席，不
可卷也。”

《谷风章》“习习谷风，以阴以雨。黾勉同心，不宜有怒。”
《小雅小弁章》：“我心忧伤，惄焉如𢭏。”

《大雅·桑柔》章：“维彼不顺。自有肺肠，俾民卒狂。”

《春秋元命苞》：膀胱者，肺之府也。肺者断决，膀胱亦常
张有势，故膀胱决难也。

“脾”之为言，附著也。如龙蟠虎伏，合附著也。

胃者，脾之主府，禀气。胃者谷之委，故脾禀气也。
乐动声仪五脏肝仁。肝所以仁者何？肝木之精也。仁
者好生。东方者，阳也。万物始生，故肝象木色而有枝
叶。

《战国策》：苏秦为赵合从，说楚威王，威王曰：“秦虎狼之
国，不可亲。寡人卧不安席，食不甘味，心摇摇如悬旌，
而无所终薄。”

《管子心术篇》：心之在体，君之位也；九窍之有职，官之
分也。心处其道，九窍循理，故曰“上离其道，下失其事。”
《汉书蒯通传》：通说韩信曰：“今刘项分争，使人肝脑涂
地，流离中野，不可胜数。”

息夫躬。《传》躬《绝命辞》曰：“涕泣流兮萑兰，心结愲兮伤
肝。”

《淮南子原道训》：“夫心者，五脏之主也，所以制使四支，
流行血气，驰骋于是非之境，而出入于百事之门户
者也。”

《风俗通俗说》：无恙，无病也。凡人相问，无病也。案上古
露宿患恙虫，噬食人心，凡相访，问曰：“无恙乎？”非谓病
也。

《广雅》：“膀胱谓之脬。”

《物理论》：“腹胃，五脏之府，陶冶之大化也。”

《抱朴子》：“欲得长生肠中清，欲得不梦肠无屎。”

《旧唐书孙思邈传》：“胆欲大而心欲小。”

《无能子》。无能子心友愚中子病心，祈药于无能子。无
能子曰：“病何？”曰：“痛。”曰：“痛在何？”曰：“在心。”曰：“心在何？”愚中
子告病已间矣。无能子曰：“此人可谓得天之真，而神
光不昧者也。”

《演繁露》：徐庶母为人所执曰：“方寸乱矣。”古今谓方寸
为心，似始乎此。然而列子已尝曰：吾见子之心矣，方
寸之地虚矣。

《空同子》：“人之五脏，各具喜生。肾虚者嗜咸，肝虚者嗜
酸。凡食脾胃，喜之则味佳，不喜则咽之不下，亦自喜
生之道。”欤！口，脾之属欤。

《拾遗记》：“浮提之国献神通善书二人，乍老乍少，隐形
则出影，闻声则藏形。出肘间金壶四寸，上有五龙之
检，封以青泥。壶中有黑汁如淳漆，洒地及石，皆成篆
隶科斗之字，记造化人伦之始。佐老子撰《道德经》，垂
十万言，写以玉牒，编以金绳，贮以玉函，昼夜精勤，形
劳神倦。及金壶汁尽，二人刳心沥血，以代墨焉。递钻”
脑骨取髓。代为膏烛。及髓血皆竭。探怀中玉管。中有
丹药之屑。以涂其身。骨乃如故。

昭王昼而假寐，忽梦羽人与语，问以上仙之术，羽人
曰：“大王精智未开，欲地求长生久世，不可得也。”王跪而
请受绝欲之教，羽人乃以指画王心，应手即裂，王乃
惊寤，而血湿衿席，因患心疾，即却膳减乐。移于旬日，
忽见所梦者复来语王曰：“先欲易王之心。”乃出方寸
绿囊，中有续脉明丸、补血精散，以手摩王之臆，俄而
即愈